Okresná prokuratúra Košice II 
Mojmírova 5, 040 46 Košice 1 	

Sp. zn. : 4 Pv 210/14/8803	Košice II, 24.7.2014
EEČ : 2-64-389-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Košice II
Podľa § 215 odsek 1 písmeno b Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
V trestnej veci vedenej proti obvinenej XXXXX pre prečin zanedbania povinnej výživy podľa § 207 ods. 1 Trestného zákona pre prečin zanedbania povinnej výživy podľa § 207 ods. 1 Trestného zákona, na tom skutkovom základe, že 
- v Košiciach a inde si pravidelne neplní vyživovaciu povinnosť k svojmu dieťaťu mal. XXXXX, hoci táto jej vyplýva priamo zo Zákona o rodine a výška ktorej bola upravená rozsudkom Okresného súdu XXXXX - okolie, sp. zn. 19P/50/2012 v sume 120 € mesačne, a tak za obdobie od novembra doposiaľ, s výnimkou obdobia kedy zaplatila sumu vo výške 760 €,  dlhuje k rukám otca dieťaťa XXXXX sumu najmenej vo výške 200 €

lebo nie je tento skutok trestným činom a nie je dôvod na postúpenie veci

Odôvodnenie:
Uznesením povereného príslušníka PZ, Obvodného oddelenia XXXXX – XXXXX, sp. zn. ORP-911/JA-KE-2014 zo d¨ľa 17.03.2014 bolo podľa § 206 ods. 1 Trestného poriadku vznesené obvinenie XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, ako je uvedené vo výrokovej časti tohto uznesenia.
	Po skončení skráteného vyšetrovania predložil poverený príslušník PZ vyšetrovací spis s návrhom na zastavenie trestného stíhania.
	Po preskúmaní na vec sa vzťahujúceho spisového materiálu som zistila, že v danom prípade sú dané dôvody na zastavenie trestného stíhania, pretože nie je tento skutok trestným činom a nie je dôvod na postúpenie veci.

Obvinená XXXXX vypovedala, že si je vedomá svojej vyživovacej povinnosti, avšak od novembra 2014 jej príjem výrazne klesol, vzhľadom na zmenu zamestnania, a tak nemohla platiť výživné v stanovenej výške. Za obdobie od novembra 2013 doposiaľ zaplatila na výživnom celkovo sumu 760 €, synovi poskytuje oblečenie, školské potreby a pod. Toho času si našla lepšie platené zamestnanie a svoj dlh na výživnom chce vyrovnať. 

Svedok – poškodený XXXXX vypovedal, že výška vyživovacej povinnosti bola určená rozsudkom Okresného súdu XXXXX - okolie, sp. zn. 19P/50/2012 v sume 120 € mesačne. Obvinená si pravidelne neplnila vyživovaciu povinnosť od novembra 2013, v novembri 2013 zaplatila 40 €, v júli 2014 sumu 600 € a 120 €. Dieťa núdzou netrpelo.

Trestný čin zanedbania povinnej výživy podľa § 207 ods. 1 Trestného zákona spácha ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

Obvinená XXXXX mala za obdobie od novembra 2013 do konca júna 2014 zaplatiť poškodenému XXXXX výživné podľa rozsudku, t.j. za 8 mesiacov sumu vo výške 960 €.  Podľa vyjadrenia poškodeného, ktoré je preukázané aj v spise sa nachádzajúcimi fotokópiami šekových poukážok, za uvedené obdobie uhradila sumu vo výške 760 €. 
Nezaplatenie výživného vo výške 200 € nie je trestným činom, nakoľko nie je naplnená objektívna stránka trestného činu, t.j. neplatenie výživného najmenej tri mesiace / 3 x 120 €, t.j. 360 €/.  Rovnako nebude trestným činom ani prípadné nezaplatenie výživného za mesiac júl 2014, nakoľko výška dlžnej sumy /320 €/ rovnako nebude spôsobilá naplniť objektívnu stránku trestného činu. Dlžné výživné do doby nadobudnutia právoplatnosti tohto uznesenia je možné vymáhať jedine v rámci občianskeho súdneho konania.

Vzhľadom na uvedené bolo potrebné rozhodnúť tak, ako je to uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Patrícia Ivanová
prokurátorka